**Duchovná obnova pre ASC - september 2021**

**Podnety vo forme lektio divina na text Ef 1**

Boh sa svojím slovom usiluje dotknúť sa nášho srdca. Z tohto dôvodu nám ho dal aj Písmo, aby sme ho čítali, snažili sa porozumieť jeho obsahu a posolstvu. Písmo je veľké a rozsiahle a my len postupne prenikáme do jeho tajomstiev. V tomto novom pastoračnom roku sa budeme **v šiestich duchovných obnovách venovať listu Efezanom** (vskutku má 6 kapitol) Zvyšné štyri obnovy nám vyplnia témy podľa liturgického obdobia: v decembri adventno-vianočná téma, v januári saleziánska, v marci pôstna a v apríli veľkonočná.

Prosme si už odteraz otvorené srdce, aby rytmus duchovných obnov mohol účinne pôsobiť na náš osobný život i na život našich spoločenstiev. Na tejto prvej duchovnej obnove, ktorú dúfame, že budeme prežívať na spoločnom stretnutí, sa v prvom rade obzrime okolo seba a nezabudnime na tých, ktorí z nejakých dôvodov nemohli prísť. Hľadajme ich, odovzdajme im toto posolstvo, pozvime ich. Nie je ani tak dôležité, aby sme sa ich pýtali na to, čo im zabránilo prísť, dôležité je, aby sme im komunikovali, že je dôležité stretnúť sa okolo Božieho slova, stíchnuť a počúvať ho.

Okolo nás a možno aj v nás je množstvo hluku, slov, názorov a proti názorov, obavy, nedôvera. Polarizácia okolo mnohých tém je silná – je dosť možné, že postihla aj mnohé naše rodiny a spoločenstvá. Našim prvým svedectvom však je to, že zostávame bratmi a sestrami i napriek tomu, že niektoré citlivosti a názory máme rôzne. Všetci nech sme ochotní spoločne sa postaviť sa pred nášho Boha a počúvať jeho hlas. Iba odtiaľ sa môže prísť sila k prežívaniu spoločenstva v akýchkoľvek, aj v tých najbúrlivejších časoch.

Po tomto úvode, ktorý samozrejme môže byť tiež predmetom uvažovania, lebo Boh k nám hovorí nielen cez Božie slovo, ale aj cez dejinné okolnosti, ktoré prežívame, poďme sa započúvať do Božieho slova, ktoré nám chce znieť a osvietiť náš život.

# Čítanie (lektio)

**1** Pavol, z Božej vôle apoštol Krista Ježiša, píše svätým v Efeze a veriacim v Kristovi Ježišovi toto:

Bez ohľadu na to, aká je situácia, slová sv. Pavla nás pozývajú uprieť zrak na dar, ktorý sme dostali v Kristovi. On je náš prvý a rozhodujúci dôvod oslavy a zvelebovania Boha. Možno si prišiel na túto obnovu so srdcom plným iných starostí a bolestí, či obáv. Tieto všetky však treba položiť pod Kristove nohy, on je víťaz nad svetom i nad všetkým, čo sa v našom živote javí silné a rozhodujúce. Dobre počúvajme:

 **2** Milosť vám a pokoj od Boha, nášho Otca, i od Pána Ježiša Krista. **3** Nech je zvelebený Boh a Otec nášho Pána Ježiša Krista, ktorý nás v Kristovi požehnal **všetkým** nebeským duchovným požehnaním.

Boh nás predurčil vyvolil, vykúpil si nás, očistil nás Kristovou krvou, odpustil nám hriechy a dal nám spoznať veľké tajomstvo: v Kristovi má byť zjednotené všetko na nebi i na zemi. Aj v našom živote môže byť všetko zjednotené. A tak ako vo svete, tak aj v nás je ešte toľko skutočností, ktoré prekážajú tomu, aby to tak bolo. Vo chvíľach ticha si pozorne čítajme nasledovný text (vv.4-10)

 **4** Veď v ňom **si nás ešte pred stvorením sveta vyvolil**, aby sme boli pred jeho tvárou svätí a nepoškvrnení v láske; **5** on nás podľa dobrotivého rozhodnutia svojej vôle **predurčil,** aby sme sa skrze Ježiša Krista stali jeho adoptovanými synmi **6** na chválu a slávu jeho milosti, ktorou nás obdaroval v milovanom Synovi. **7** V ňom máme **vykúpenie** skrze jeho krv, **odpustenie hriechov**, podľa bohatstva jeho milosti, **8** ktorou nás štedro zahrnul vo všetkej múdrosti a rozumnosti, **9** keď **nám dal poznať tajomstvo svojej vôle** podľa svojho dobrotivého rozhodnutia, čo si v ňom predsavzal **10** uskutočniť v plnosti času: **zjednotiť v Kristovi** ako v hlave **všetko**, čo je na nebi aj čo je na zemi. V ňom,

Predstavte si, by ste dostali do ruky papier o dedičskom rozhodnutí. Už len treba uraziť kus cesty a dedičstvo prevziať. Je to znamenité dedičstvo. To by nás malo napĺňať radosťou. Ubezpečuje nás o tom pečať Ducha, jeho ovocie, ktorým je *láska, radosť pokoj*. Iba žeby sme tomu neverili, alebo pred týmto dedičstvom uprednostnili niečo iné

 **11** veď v ňom **sme** sa stali **dedičmi** predurčenými podľa rozhodnutia toho, ktorý všetko koná podľa rady svojej vôle, **12** aby sme boli na chválu jeho slávy my, čo sme už prv dúfali v Krista. **13** V ňom ste boli aj vy, keď ste počuli slovo pravdy, evanjelium o svojej spáse, a keď ste v neho uverili, označení pečaťou prisľúbeného Ducha Svätého, **14** ktorý je závdavkom nášho dedičstva na vykúpenie tých, ktorých si získal, na chválu jeho slávy.

Tu sa zrazu Pavol prenáša z univerzálnej meditácie do konkrétneho pohľadu na svojich adresátov. Počúva o viere a láske veriacich v Efeze a v celej Malej Ázii, je za to vďačný. Lebo vidieť vieru a lásku veriacich je niečo krásne. Zároveň sa však modlí, lebo nič nie je isté, čo nezvlažuje rosa pokornej a prosebnej modlitby za druhých. Viera a láska, ktorú už máme potrebuje nový závan Ducha – múdrosť a zjavenie sú opäť potrebné. Naše srdce potrebuje nové svetlo, aby sme nestratili z očí úžasnú hodnotu tohto dedičstva, ktoré v Kristovi dostávame: nádej a bohatstvo slávy, ale aj vnímanie jeho moci v našich životoch. Boh nám v Kristovi ukázal, že je silnejší ako smrť, že nás vie vzkriesiť, že sme víťazmi nad smrťou. Nijaká mocnosť, sila, panstvo, kniežatstvo – nič z minulosti a nič v budúcnosti nás nemôže ohroziť. Absolútny víťaz je Kristus. Pozorne, veľmi pozorne a pomaly si v ústraní prečítajme verše 15-23.

**15** Preto keď som aj ja počul o vašej viere v Pána Ježiša a o láske k všetkým svätým, **16** neprestávam za vás vzdávať vďaky, keď si na vás spomínam vo svojich modlitbách. **17** Nech vám Boh nášho Pána Ježiša Krista, Otec slávy, dá Ducha múdrosti a zjavenia, aby ste ho poznali. **18** Nech osvieti oči vášho srdca, aby ste vedeli, aká je nádej z jeho povolania, aké bohatstvo slávy je z jeho dedičstva vo svätých, **19** a aká nesmierne veľká je jeho moc pre nás veriacich podľa pôsobenia jeho mocnej sily, **20** ktorú dokázal na Kristovi, keď ho vzkriesil z mŕtvych a v nebi posadil po svojej pravici **21** nad každé kniežatstvo, mocnosť, silu a panstvo a nad každé iné meno, ktoré možno vysloviť nielen v tomto veku, ale aj v budúcom. **22** Všetko mu položil pod nohy a jeho ustanovil nad všetkým za hlavu Cirkvi, **23** ktorá je jeho telom, plnosťou toho, ktorý napĺňa všetko vo všetkom.

# Meditácia a kontemplácia (meditatio, contemplatio)

* **O tom, čo Boh túži a zjavuje**: Čo by to pre nás mohlo znamenať – všetko zjednotené v Kristovi? Vo mne okolo mňa? Čo môžem(e) urobiť on bol vo všetkom a stredom všetkého? Aké kroky v tomto smere podniknúť. Sme vďační, že nám Boh zjavil toto tajomstvo?
* **O tom, čím sme:** vyvolení, predurčení, očistení krvou Krista, dedičia ohromného bohatstva. Verím tomu? Ak áno, tak môj život nemôže predsa byť taký ako sa to často stáva ... možno nemôžem uveriť tejto realite, lebo iné reality sú silnejšie, som na ne viac naviazaný ...
* **To, čo potrebujeme:** potrebujeme modlitbu, vzájomnú modlitbu, modlitbu za rozvinutie Božích darov v nás ... modlitbu o dar Ducha ... aké by to bolo krásne keby som sa modlil o dar osvietenia očí ... o dar porozumieť silu vzkriesenia ...
* **O Kristovom tele:** o Cirkvi, o mojich bratoch a sestrách. Telo Kristovo nie je len biela premenená oplátka, ale každý tvoj brat, tvoja sestra, on je v nich, jednotlivo i pospolu.
* Môžeme prejsť aj do **kontemplácie,** v ktorej už neuvažujem až tak o veciach a pojmoch, ale spájam sa s Kristom a dávam sa mu

# Modlitba, útecha (oratio, consolatio)

* Čo potrebujem pre seba? Do akej modlitby to vložím? Čo potrebuje naše spoločenstvo? Akú modlitbu preň vyslovím, napíšem? Čo potrebujú ľudia okolo mňa ... konkrétni ľudia ... čo potrebujú mladí ľudia ... konkrétni mladí ľudia ... akú modlitbu za nich vyslovím ... vďaku ... prosbu
* Pri ktorých posolstvách tohto slova cítim radosť ... čo ma teší ... ako sa s touto radosťou podelím

# Rozlišovanie, rozhodnutie, konanie (discretio, deliberatio, actio)

* Čo z tohto posolstva je najdôležitejšie pre mňa v tejto mojej situácii?
* Čo najviac napomôže naplneniu môjho saleziánskeho poslania
* Toto ... maximálne dve veci ... spoznávam ako dôležité pre prítomnú chvíľu
* Toto chcem premeniť na skutok ... predsavzatie ... úsilie v týchto dňoch či týždňoch

Boh hovorí a my sa potrebujeme naučiť zhovárať sa s ním. Podnety tejto duchovnej obnovy vám prichádzajú vo forme bodov *Lektio divina, ktorá predstavuje*  stáročnú tradíciu čítania a meditovania Písma, ukazuje nám, čo robiť v čase ticha. Veľmi odporúčam, aby sa každý jeden účastník duchovnej obnovy osobne vložil do intenzívnej práce s textom, aby sa pýtal a hľadal. Bolo by krásne, keby každý mal k dispozícii pero, tento text vytlačený a prípadne aj svoj osobný poznámkový zošit, do ktorého by si písal svoje odpovede či reakcie na tento text od sv. Pavla. Lebo duchovná obnova je to je naše (moje, tvoje) stretnutie sa s Bohom a nielen vypočutie si témy, jej ocenenie prípadne kritizovanie. Za slovom je živý Boh, ktorý sa ťa môže dotknúť. Tvojou úlohou však je klopať, aby ti bolo otvorené, prosiť aby ti bolo dané. A to sa tiež potrebujeme naučiť a tým zároveň aj vyplníme čas rozhovorom s Bohom a nie s ľuďmi.

Všetkým prajem požehnaný začiatok nového školského a pastoračného roku, ktorý dúfame bude slobodnejší pre našu účasť na Eucharistii a našu apoštolskú prácu.